Óvenjuleg tilfelli fuglaflensuveiru hafa greinst víða um heim að undanförnu. Sérgreinadýralæknir hjá Matvælastofnun segir að fólk ætti ekki að þurfa að óttast smit. Mikilvægt sé þó að huga að sóttvörnum þegar dauðir fuglar eru meðhöndlaðir. Veiran greindist hér á landi á dögunum. Enn er óvíst hversu útbreidd hún er í fuglum hér.
Það sem við erum að gera núna þessa dagana er að við höfum fengið fjölmargar ábendingar frá almenningi um fund á dauðum fuglum og reyndar líka veikum fuglum. Við höfum tekið sýni og bíðum niðurstaðna, sem berast vonandi mjög fljótlega. Þá vitum við meira um útbreiðsluna á landinu, hvort og hvar hún er útbreidd þessi veira og í hvaða fuglategundum
segir Brigitte Brugger, sérgreinadýralæknir hjá Matvælastofnun. Hún segir að óvenjuleg tilfelli fuglaflensunnar hafi greinst að undanförnu.
Það sem er verið að sjá núna, t.d. í Evrópu, þá hafa komið upp óvenjuleg tilfelli sem ekki hafa þekkst áður. Til dæmis í Skotlandi hefur verið mikið dauðsfall í skúmum í fyrrasumar. Í vetur hefur verið mjög mikil afföll í helsingjum í Skotlandi, og reyndar bara víða í Indlandi og Afríku hafa verið mikil afföll í ákveðnum fuglastofnum sem hefur áhrif á þá stofna. Svo þetta er klárlega áhyggjuefni fyrir villtu fuglastofnana
Skömmu eftir aldamót gekk skæður fuglaflensufaraldur yfir, sem smitaðist í fólk. Staðan sé þó önnur varðandi þá veirutegund sem nú gengur.
Þær hafa í mjög litlum mæli smitað fólk, og þá bara fólk sem hefur verið í miklu og nánu umgengni við smitaða alifugla. svo eins og staðan er þarf almenningur ekki að óttast neitt.

Enn er óvíst hversu útbreidd fuglaflensan er, sem greindist hér á landi fyrir nokkru. Matvælastofnun hefur fengið fjölmargar ábendingar um dauða eða veika fugla.